钦定古今图书集成/方舆汇编/职方典/第1495卷 > 形胜附
## 钦定古今图书集成/方舆汇编/职方典/第1495卷 > 形胜附

本府。〈南宁县附郭。〉

《旧志》：四封之山，谓青龙负金胜峰，自东自南自西以为固，而北据白石江，当一面之阻，控制二爨。

带水环山，平畴广野，为全滇之锁钥，作两迤之门庭。城池高深，乌川接壤，实西南之重镇，视诸郡为最冲。

霑益州

层山绕其西北，二水交于东南。郡临黔蜀之衢，地接乌蒙之险。

陆凉州

雄山东峙，石门西扃，疆原旷衍，实兴古之要镇。《罗平州》。

大渡河潆绕三隅，白蜡山俯临八部，郡东关锁于是乎在。

马龙州

“屏山如墉，通道如线。” 《省东》要害之郡。

寻甸州

地连中庆，壤接曲州，独当东川一面。

平彝县

神马拥前，翠屏列后。清溪环流，苍崖峭立。黔界所分，滇疆首邑。